
	Tunnikava “Miks ei saa tehisarust head kirjanikku?”

	TUNNI ÕPIEESMÄRK: õpilased mõistavad, kuidas tehisaru mõjutab erinevaid elukutseid ja oskusi, oskavad analüüsida tehisaru rolli ja teha teadlikke otsuseid oma tulevikuoskuste arendamisel.
KLASS: 10.–11. klass
KÜLALISÕPETAJA: Kaur Riismaa, kirjanik
SEOS RÕK-iga: karjääripädevus, digipädevus

	Tunni osad

	Häälestus
	Video vaatamine
	Õpilaste iseseisev töö 

	Tunni teema taust:
	Tehisarust räägitakse palju ja vahel võib tunduda, et varsti teeb see kogu töö meie eest ära. Aga kas see on päriselt nii? Selles e-tundide sarjas räägivad eri valdkondade inimesed, kuidas nad tehisaru juba täna nutikalt kasutavad ning miks on nende enda roll endiselt oluline.

	Häälestus:
	Õpilastel tuleb kirja panna vähemalt 4 ideed, kuidas kirjanik saab oma töös tehisaru kasutada ja seejärel võrrelda tulemusi paarilisega. Arutage kirjapandud ideid ka ühiselt klassiruumis. 

	Õpilaste iseseisev töö:

	1. Moodustada 3–4-liikmelised rühmad ja luua kolmes erinevas stiilis (õudusjutt, armastuslugu ja lastejutt) loo algused. Kõik kolm peavad toetuma ette antud ideele: Inimene leiab tänavalt kirja, mis pole talle mõeldud. Stiile ja lauset võib ka soovi korral muuta näiteks vastavalt teemale, mida õppeaines läbitakse. 
Kui loo algused on kirjas, siis tuleks igal rühmal anda sama ülesanne mõnele tehisaru rakendusele ja seejärel üheskoos arutada: 
- Kumb tekst oli  huvitavam? Miks? 
- Kas tehisaru tabas ette antud stiili?
2. Lõpetada lause. Kui tehisaru kirjutaks minu eluloo, siis puuduks sellest… 
3. Õpilastele on ette antud olukord, kus nad on just läbi lugenud väga hea raamatu ja siis selgub, et selle autor on tehisaru. Õpilastel tuleb mõelda, kas see muudaks nende arvamust raamatust ja miks. Arutage küsimuse üle ühiselt klassiruumis. 
4. Õpilastel tuleb panna kirja 3 asja, mida nad raamatut lugema hakates tekstilt ootavad. Seejärel arutage, kas tehisaru loodud tekst saaks nende ootuste täitmisega hakkama. 


* Tunnikava on loodud selleks, et pakkuda õpetajatele välja erinevaid variante õpilaste aktiivseks kaasamiseks tunni teemasse. Tunnikava ei pea tingimata kasutama.

